**Spremembe Uredbe o samozaposlenih - kaj morate vedeti**

*V nadaljevanju pojasnjujemo novosti na področju samozaposlenih, ki izhajajo iz Uredbe o spremembah in dopolnitvah Uredbe o samozaposlenih v kulturi, ki jo je Vlada Republike Slovenije sprejela na seji 9. januarja 2025. Seznam se redno posodablja Če imate vprašanje glede sprememb uredbe, ga prosimo sporočite na* *gp.mk@gov.si**.*

**KAJ ČE SEM SE PRIJAVIL PO STARI UREDBI IN ŠE NIMAM ODGOVORA GLEDE STATUSA?**

Postopki za vpis v razvid in za priznanje pravice do plačila prispevkov za socialno varnost, ki so bili začeti pred uveljavitvijo te uredbe in še niso končani, se končajo po določbah te uredbe.

**KATERE NOVE POKLICE SE UVAJA?**

Asistent režiser, DJ, mikrofonist, kolorist, oblikovalec vizualnih učinkov, transdisciplinarni ustvarjalec, vizualni performer (VJ), vizualni tehnični producent in skrbnik kontinuitete/skripter. Skrbnik kontinuitete/skripter je uvrščen v Prilogo II.

**KAJ POMENI, DA SO NEKATERI POKLICI PODROČNO RAZŠIRJENI?**

Nekateri poklici so veljali le za nekatera področja kulture. Vzemimo za primer producenta. Ta je do sedaj veljal za področje uprizoritvene, glasbene, avdiovizualne in intermedijske produkcije, ne pa denimo za področje knjige. Uredba ta poklic zdaj širi na vsa področja kulturnega ustvarjanja.

**KAKO DOLOČIM SVOJ PRIMARNI POKLIC?**

Določite ga glede na obseg dela - tam kjer delate največ in najbolj kakovostno. To zabeležite v vlogo.

**SEM TAJNICA REŽIJE. NE NAJDEM SVOJEGA POKLICA.**

Poklic, ki ga poznamo tudi pod imenom Tajnica režije, je eden izmed novih poklicev v uredbi in je zabeležen v Prilogi II med deficitarnimi poklici pod imenom Skrbnik kontinuitete/skripter.

**SEM DRUGI ASISTENT REŽISER. POD KATERI POKLIC SPADAM?**

Asistent režiser je eden izmed novih poklicev v uredbi. Poklic združuje naloge prvega, drugega, tretjega in dodatnega asistenta režiserja. Prijavite se torej pod poklic Asistent režiser.

**ALI MORAM IZPOLNJEVATI VSE KRITERIJE KAKOVOSTI? KAJ POMENI MODULARNOST KRITERIJEV KAKOVOSTI?**

Po novem se kriteriji kakovosti ocenjujejo po naslednjih merilih: celostna ocena kakovosti prijaviteljevega dela in prispevek k razvoju področja; referenčnost prijavitelja; nominacije za nagrade in nagrade; prispevek k dostopnosti, internacionalizaciji ali medsektorski vpetosti kulture; razvoj veščin, povezanih s področjem dela. Skupaj lahko prijavitelj tu doseže največ 70 točk. Da lahko pridobi pravico do plačila prispevkov mora pri kriteriju kakovosti pri poklicih iz Priloge I doseči najmanj 50 točk. Modularno seštevanje točk pomeni, da jih posameznik lahko zbira pri vseh ali pa le pri nekaterih kriterijih. Povedano drugače: lahko se zgodi, da pri merilu Razvoj veščin, povezanih s področjem dela, prijavitelj ne navede nobene reference in je ocenjen z 0 točkami, a vseeno na drugih merilih nabere dovolj točk, da ga strokovna komisija oceni pozitivno.

**ALI JE POTREBNO ZA PRIDOBITEV PRAVICE DO PLAČILA PRISPEVKOV DOSEČI VSE TRI PRAGOVE, ALI JE DOVOLJ DA DOSEŽEM LE SKUPNI PRAG?**Za pridobitev pravice do plačila prispevkov je poleg skupnega praga vedno potrebno doseči tudi prag pri kriteriju kakovosti in prag pri kriteriju obsega. Doseči morate torej tri pragove. To pomeni, da za pridobitev pravice ne zadostuje zgolj kakovost ali zgolj kvaliteta, temveč oboje skupaj.

**DELAM V INTERMEDIJI, TAM NI NAGRAD. KAJ LAHKO STORIM, DA NE IZGUBIM TOČK?**

Lahko se prijavite tudi z referenčnimi mednarodnimi nagradami - o njihovi relevantnosti bo odločala strokovna komisija. Po novem se sorazmerno upoštevajo tudi nominacije za nagrade.

**SEM DIREKTOR FILMA. NA NAŠEM PODROČJU PRAVILOMA NAGRADO DOBI FILM, NE OSEBA. ALI TO POMENI, DA SE TAKŠNA NAGRADA NE ŠTEJE?**

Takšna nagrada se po novem sistemu upošteva za poklice, kjer gre za kolektivno naravo dela, pri kateri sodeluje veliko število oseb (denimo izdelava filma, igranje v orkestru, operna predstava, delo v baletnem zboru itn.). Sodelujoči posameznik se lahko sklicuje na nagrado tudi, če je nagrajen denimo orkester ali film kot celota.

**MOJ POKLIC KOSTUMOGRAFINJE JE REDKO OMENJEN V MEDIJIH, KO SE GOVORI O DOSEŽKIH ALI KRITIKAH FILMA, KJER SODELUJEM. LAHKO TE ČLANKE VSEENO PRILOŽIM VLOGI?**

Da. Prišlo je do spremembe načina presoja referenčnosti pri posameznikih, ki delujejo v poklicih s kolektivnim delom (na primer gledališka predstava, orkestrski koncert, film itn.), kjer je posameznik, ki je sicer nepogrešljiv za končni produkt, v medijih le redko izpostavljen. Zato zdaj medijska objava šteje kot referenca tudi, če kritika na primer govori o filmu na sploh, brez poimenske navedbe vseh sodelujočih.

**SEM IZ MAJHNEGA KRAJA V SLOVENIJI, KJER VEČJI MEDIJI NIMAJO SVOJIH DOPISNIKOV, ZATO LE REDKO DOBIM MEDIJSKI PROSTOR ZA RAZSTAVE, KI JIH DELAM IZVEN LJUBLJANE ALI MARIBORA. ALI TO POMENI, DA BOM PRI KRITERIJU REFERENČNOST PRIJAVITELJA OCENJENA Z 0 TOČKAMI?**

Ministrstvo se zaveda težav z omejenim medijskim prostorom za umetnostno kritiko, predvsem izven večjih mestnih središč. Zato lahko poleg medijskega pojavljanja k prijavi priložite tudi druga dokazila, ki dokazujejo referenčnost vašega dela, denimo priporočila referenčnih institucij, s katerimi sodelujete, referenčnih posameznikov (npr. kuratorjev, profesorjev itn.) ali strokovnih društev, ki spremljajo vaše delo in o njem lahko podajo referenčno strokovno oceno.

**V ČASU KORONE JE BILO MOJE DELO MOČNO OKRNJENO, ZATO BOM TEŽKO DOSEGEL NAVEDENE KRITERIJE. KAKO LAHKO STROKOVNI KOMISIJI RAZLOŽIM TO OKOLIŠČINO?**

Ministrstvo se zaveda, da samozaposleni v kulturi v času epidemije niso mogli delati zaradi zaprtih kulturnih prizorišč in prepovedi javnega zbiranja. Posledično ne morejo dosegati ustreznih točk obsega za obdobje, ko je bila razglašena epidemija. Če se torej prvič prijavljate za plačilo prispevkov za socialno varnost, ali pa to pravico podaljšujete, in petletno obdobje za presojo vaših dosežkov zajema tudi obdobje med 2. marcem 2020 in 31. majem 2022, bo strokovna komisija upoštevala ustrezno nižje število točk pri presoji vašega dela. V tem primeru točkovni pragovi iz nove Priloge I znašajo: točkovni prag za kriterij obsega 18 točk, skupni točkovni prag pa 68 točk. V okviru deficitarnih poklicev (Priloga II) se upoštevajo znižani točkovni pragovi tako, da znaša točkovni prag za kriterij obsega 15 točk, skupni točkovni prag pa 60 točk.

**KAKO SE SPREMINJAJO DOLOČILA GLEDE CENZUSA?**

Določanje višine cenzusa s spremembo uredbe ostaja nespremenjena, bo pa višina cenzusa v prihajajočih letih drugačna zaradi spremembe plačnega sistema v javni upravi in načrtovanih zakonskih sprememb.